b"\n_START_ARTICLE_\nAlferesas\n_START_PARAGRAPH_\nAlferesas (isp. alf\xc3\xa9rez, i\xc5\xa1 arab. \xd8\xa7\xd9\x84\xd9\x81\xd8\xa7\xd8\xb1\xd8\xb3 al-f\xc4\x81ris) 'raitelis')\xc2\xa0\xe2\x80\x93 jauniausias karininko laipsnis Ispanijoje, Argentinoje, \xc4\x8cil\xc4\x97je, Urugvajuje. Analogi\xc5\xa1kas laipsnis alferes anks\xc4\x8diau buvo naudotas Portugalijoje ir Brazilijoje._NEWLINE__NEWLINE_Ispanijoje, Dominikos respublikoje ir Peru yra pana\xc5\xa1us laivyno karinink\xc5\xb3 laipsnis fregatos alferesas (isp. Frigate Alf\xc3\xa9rez)._NEWLINE_Alfereso laipsnio atitikmeniu da\xc5\xbenai laikomas ensainas (angl. ensign). Alferesai Ispanijoje anks\xc4\x8diau buvo karinink\xc5\xb3 kategorija, susijusi su dalinio v\xc4\x97liavos ne\xc5\xa1iojimu. Alferes\xc4\x85 kartais ver\xc4\x8dia kaip antr\xc4\x85j\xc4\xaf leitenant\xc4\x85 ar subleitenant\xc4\x85, nors pagal \xc4\x8cil\xc4\x97s karini\xc5\xb3 laipsni\xc5\xb3 lentel\xc4\x99 ir laipsnio status\xc4\x85 matyti, kad \xc4\x8cil\xc4\x97s armijoje \xc5\xa1is laipsnis atitinka viena pakopa \xc5\xbeemesn\xc4\xaf rusi\xc5\xa1k\xc4\x85 jaunesniojo leitenanto laipsn\xc4\xaf._NEWLINE_Alfereso laipsnis Ispanijos kariuomen\xc4\x97je atsirado viduram\xc5\xbeiais, kai vyko rekonkista. Tuo metu alferesas buvo karaliaus ar kito auk\xc5\xa1to rango didiko palydos vadas. Garsusis karys El Sidas buvo Leono karaliaus Alfonso VI alferesas.\n_START_SECTION_\n\xc4\x8cil\xc4\x97\n_START_PARAGRAPH_\n\xc4\x8cil\xc4\x97je subalferesai yra karinink\xc5\xb3 mokykl\xc5\xb3 kursantai (kari\xc5\xabnai). Baig\xc4\x99 bazin\xc4\xaf apmokymo kurs\xc4\x85 jie tampa alferesais ir metus, tur\xc4\x97dami t\xc4\x85 laipsn\xc4\xaf, mokosi pasirinktos kariuomen\xc4\x97s r\xc5\xab\xc5\xa1ies specifikos. Baigus \xc5\xa1\xc4\xaf met\xc5\xb3 apmokymo kurs\xc4\x85 gauna subleitenanto laipsn\xc4\xaf.\n_START_SECTION_\nPeru\n_START_PARAGRAPH_\nPeru Kariniame laivyne fregatos alferesas yra \xc5\xbeemiausiais laivyno karininko laipsnis.\n_START_SECTION_\nIspanija\n_START_PARAGRAPH_\nIspanijos armijoje alferesas yra \xc5\xbeemiausias karininko laipsnis, atitinkantis Lietuvos leitenant\xc4\x85. U\xc5\xbe j\xc4\xaf auk\xc5\xa1tesnis yra leitenanto laipsnis, atitinkantis Lietuvos vyresn\xc4\xafj\xc4\xaf leitenant\xc4\x85._NEWLINE_Ispanijos kariniame laivyne fregatos alferesas yra \xc5\xbeemiausias laivyno karininko laipsnis.\n_START_SECTION_\nDominikos Respublika\n_START_PARAGRAPH_\nDominikos Respublikos kariniame laivyne fregatos alferesas yra \xc5\xbeemiausias karininko laipsnis ir atitinka antr\xc4\x85j\xc4\xaf leitenant\xc4\x85 (Lietuvos\xc2\xa0\xe2\x80\x93 leitenant\xc4\x85), o laivo alferesas\xc2\xa0\xe2\x80\x93 pirm\xc4\x85j\xc4\xaf leitenant\xc4\x85 (Lietuvos\xc2\xa0\xe2\x80\x93 vyresnysis leitenantas)."